**ELŐTERJESZTÉS**

**Szombathely Megyei Jogú Város Közgyűlése 2023. október 26-ai ülésére**

**Javaslat helyi választási bizottsági tagok megválasztására**

A választási eljárásról szóló 2013. évi XXXVI. törvény (a továbbiakban: Ve.) 14.§ (1) bekezdése értelmében a választási bizottságok a választópolgárok független, kizárólag a törvénynek alárendelt szervei, amelyeknek elsődleges feladata a választási eredmény megállapítása, a választások tisztaságának, törvényességének biztosítása, a pártatlanság érvényesítése és szükség esetén a választás törvényes rendjének helyreállítása.

A Ve. 14.§ (2) bekezdése a választási bizottságok körét az alábbiakban határozza meg:

1. Nemzeti választási Bizottság,
2. területi választási bizottság,
3. országgyűlési egyéni választókerületi választási bizottság,
4. helyi választási bizottság,
5. szavazatszámláló bizottság.

A Ve. 14.§ (4) bekezdése úgy rendelkezik, hogy a több szavazókörrel rendelkező településen a helyi választási bizottság legalább három tagból áll, míg a 23.§ pedig úgy, hogy a helyi választási bizottság három tagját és legalább két póttagot a önkormányzat képviselő-testülete a helyi önkormányzati képviselők és polgármesterek általános választásának évét megelőző évben, október 1. és november 30. között választja meg; személyükre a helyi választási iroda vezetője tesz indítványt.

A helyi választási iroda választott tagjaival szemben a Ve. 17-18. §-a az alábbi összeférhetetlenségi szabályokat fogalmazza meg:

* helyi választási bizottságnak csak a településen lakcímmel rendelkező, a központi névjegyzékben szereplő választópolgár lehet a tagja;
* a választási bizottság választott tagja az lehet, aki az országgyűlési képviselők választásán jelöltként indulhat,
* a választási bizottságnak nem lehet tagja:

1. a köztársasági elnök,
2. a háznagy,
3. képviselő,
4. alpolgármester,
5. jegyző,
6. másik választási bizottság tagja, választási iroda tagja,
7. a Magyar Honvédséggel szolgálati jogviszonyban álló hivatásos és szerződéses katona, honvéd tisztjelölt, honvéd altiszt-jelölt, és a tényleges szolgálatot ellátó önkéntes tartalékos katona,
8. jelölt,
9. párt tagja,
10. a választókerületben jelöltet állító jelölő szervezet tagja,
11. a választókerületben induló jelölt hozzátartozója,
12. a központi államigazgatási szervekről, valamint a Kormány tagjai és az államtitkárok jogállásáról szóló törvény szerinti központi államigazgatási szervvel vagy a választási bizottság illetékességi területén hatáskörrel rendelkező egyéb közigazgatási szervvel kormányzati szolgálati jogviszonyban, politikai jogviszonyban, biztosi jogviszonyban szolgálati vagy más, munkavégzésre irányuló jogviszonyban álló személy a közalkalmazott, a munkavállaló és az egészségügyi szolgálati jogviszonyban álló személy kivételével.

A Ve. 18.§ (3) bekezdése értelmében az f) pont szerinti összeférhetetlenségi ok nem vonatkozik

*a)* az országgyűlési egyéni választókerületi választási bizottság tagjára, ha az egy szavazókörrel rendelkező településen működő helyi választási bizottság kivételével az országgyűlési egyéni választókerület területén fekvő településen működő helyi választási bizottság tagjává választják, valamint

*b)* az egy szavazókörrel rendelkező településen működő helyi választási bizottság kivételével az országgyűlési egyéni választókerület területén fekvő településen működő helyi választási bizottság tagjára, ha az országgyűlési egyéni választókerületi választási bizottság tagjává választják.

Szombathely Megyei Jogú Város Közgyűlése a Ve. 23.§-ában foglaltak alapján a helyi önkormányzati képviselők és polgármesterek 2019. évi általános választásán a helyi választási bizottság tagjait a 349/2019. (VI.18.), valamint a 351/2019. (VI.18.) Kgy. számú határozataival megválasztotta. A Ve. 33. § (3) bekezdés a) pontja szerint a helyi választási bizottság választott tagjainak megbízatása a következő általános választásra megválasztott választási bizottság alakuló üléséig tart.

Tekintettel a választási bizottsági tag megbízatásának megszűnésére vonatkozó törvényi előírásokra és a Ve. – fentiekben idézett – 23.§-a szerinti jogvesztő határidőre, a helyi önkormányzati képviselők és polgármesterek választásán új választási bizottsági tagokat kell választani.

A Ve. 309.§ (1) bekezdése arról rendelkezik, hogy a nemzetiségi önkormányzati képviselők általános választását a Nemzeti Választási Bizottság a helyi önkormányzati képviselők és polgármesterek általános választásának napjára tűzi ki. Mindezek alapján a nemzetiségi önkormányzati képviselők választásával kapcsolatos feladatokat is a helyi választási bizottságnak kell ellátnia.

Mindezekre tekintettel a helyi választási iroda tagjai és póttagjai személyére az alábbi javaslatot teszem:

Tagok: 1. Dr. Bálint Monika

2. Dr. Tordai Ildikó

3. Dr. Molnár Balázs

Póttagok: 1. Dr. Szabóné Dr. V. Nagy Alíz

2. Smidéliuszné Dr. Kiss Rita

A választási bizottság javasolt tagjai és póttagjai a fenti összeférhetetlenség tárgyában megtették a szükséges nyilatkozatot.

Tájékoztatom a Tisztelt Közgyűlést, hogy a Ve. 25.§ (1) bekezdése szerint a választási bizottság tagjaira és póttagjaira tett indítványhoz módosító javaslat nem nyújtható be.A 25.§ (3) bekezdése pedig kimondja, a választási bizottság tagjainak és póttagjainak megválasztásáról egy szavazással dönt a közgyűlés.

Kérem a Tisztelt Közgyűlést, hogy a helyi önkormányzati képviselők és polgármesterek választása során működő helyi választási bizottság tagjai és póttagjai megválasztására vonatkozó javaslatot megtárgyalni és a határozati javaslatot elfogadni szíveskedjék.

**Szombathely, 2023. október 12.**

**(: Dr. Károlyi Ákos :)**

**Helyi Választási Iroda Vezetője**

**HATÁROZATI JAVASLAT**

**…../2023.(X.26.) Kgy. számú határozat**

Szombathely Megyei Jogú Város Közgyűlése a választási eljárásról szóló 2013. évi XXXVI. törvény 23.§-ában foglaltak alapján a helyi önkormányzati képviselők és polgármesterek 2024. évi általános választásán a helyi választási bizottság tagjaként

Dr. Bálint Monikát

Dr. Tordai Ildikót

Dr. Molnár Balázst,

póttagként Dr. Szabóné Dr. V. Nagy Alízt

Smidéliuszné Dr. Kiss Ritát választja meg.

**Felelős:** Dr. Nemény András polgármester

Dr. Károlyi Ákos jegyző, HVI vezető

**Határidő:** azonnal